মাতৃ আরাধনায় মেতে উঠেছে যখন গোটা দেশ, তখন এই ভারতের মাটিতেই মা-কে হত্যা করার অভিযোগ উঠেছে ছেলের বিরুদ্ধে। 
ঘটনা বাণিজ্যশহর মুম্বইয়ের আন্ধেরির। ৮০ বছরের বৃদ্ধা মায়াবতী বৈদ্যকে তাঁরই ছেলে শ্বাসরোধ করার চেষ্টা করায় আপাতত হাজতে। সেই ঘটনার ভিডিও করছিল বৃদ্ধার পুত্রবধূ। ভিডিওর এক অংশে একটি অল্পবয়সি মেয়েকেও দেখা গিয়েছে। মেয়েটি, সম্ভবত বৃদ্ধার নাতনি।
জানা গিয়েছে, আন্ধেরিবাসী সুরেন্দ্র এই ঘটনার হোতা। সঙ্গে অবশ্যই মদত ছিল তার স্ত্রী ও মেয়ের। নারকীয় কাণ্ডটির ভিডিও করছিল সুরেন্দ্রর স্ত্রী, যে বার বার বৃদ্ধাকে শেষ করে দেওয়ার কথা বলছিল। এক সময় সুরেন্দ্রর গলাও শোনা গেছে, যখন সে নিজের মেয়েকে বলছে বৃদ্ধার পেটে মারতে।  

বেশ কয়েক বছর ধরেই মায়াবতীদেবীর উপর অত্যাচার চালাচ্ছিল ছেলে-বউ। কোনওভাবে এক সংস্থা এই খবর পেয়ে, মোক্ষম সময়ে সুরেন্দ্রর বাড়ি পৌঁছে, উদ্ধার করে বৃদ্ধাকে। মায়াবতীদেবী আপাতত হাসপাতালে চিকিৎসাধীন। ছেলে সুরেন্দ্র পুলিশি হেফাজতে থাকলেও, তার স্ত্রী ও মেয়ে পলাতক।